חוק תשתיות להולכה ולאחסון של נפט על ידי גורם מפעיל, התשע"ז–2017
הצעת חוק ממשלתית, הכנסת ה-20
פורסם: ספר החוקים, חוברת 2613, עמ' 480, 2017-03-20T00:00:00+02:00
חוק תשתיות להולכה ולאחסון של נפט ע"י גורם מפעיל, התשע"ז–2017, התקבל בקריאה השנייה והשלישית ביום כ"ב באדר התשע"ז (20 במרס 2017). בתיקון נקבע שתוקם חברה בבעלות מלאה של המדינה לפני תום תקופת הזיכיון של החברה הקיימת לפי חוק זיכיון צינור הנפט, התשכ"ח-1968. החברה שתוקם תהיה הגורם המפעיל הראשון ויהיו נתונות לה זכויות שונות, לרבות זכות חכירה ושימוש במקרקעין ובמחוברים להם, וזכות במפעל. כמו כן, התיקון קובע הסדרים שונים לעניין המיסוי שיחול בתקופת הזיכיון ולאחר תקופת הזיכיון, סודיות וחופש המידע, הקמה ותחזוקה של נכסי הפעילות, כניסה למקרקעין וביצוע פעולות בהם לצורך הקמה, הפעלה או תחזוקה של מתקני החברה, הוראות לעניין תחולת חוק התכנון והבניה ועוד. בנוסף, נקבעו בחוק הוראות המבטיחות את זכויותיהם של העובדים, כך שיוכלו לעבור מהחברה הקיימת לחברה שתוקם, וזאת מבלי שיפגעו זכויותיהם. עוד נקבעו הסדרים שונים המבטיחים שמירה על זכויות הפרט בעת כניסה למקרקעין וביצוע פעולות בהם, תוך מתן הודעה מסודרת, ושהות מספקת להיערכות לכך. במסגרת התיקון עוגנה גם פתיחתה של רצועת חוף של כ-500 מטרים באזור אילת לטובת הציבור הרחב.